Tul din is-sena, il-Ministeru tal-Edukazzjoni se jinvesti €20 miljun f’xogħlijiet ta’ manutenzjoni fl-iskejjel. Kważi nofs dawn il-flus se jintużaw f’xogħlijiet li għaddejjin f’40 skola f’Malta u Għawdex. Il-Ministru Evarist Bartolo żar ix-xogħlijiet fi tnejn mill-iskejjel u saħaq li l-Gvern hu impenjat biex jagħti l-aħjar faċilitajiet lit-tfal u l-għalliema. Fl-Iskola Nazzjonali tal-Isport f’Pembroke qed jitwettaq proġett b’investiment ta’ €1.6 miljun biex l-iskola se tkun tista’ tilqa’ 225 student. Din l-iskola tinsab fil-post fejn qabel kien hemm l-iskola sekondarja Sir Luigi Preziosi. Fost ix-xogħlijiet li qed isiru, qed jitneħħew soqfa tal-asbestos li kienu ilhom hemm is-snin, waqt li nbidlu soqfa li kienu kkundannati. “Hija biss waħda minn 40 skola f’Malta u f’Għawdex li fihom qed isir ħafna xogħol u li das-sajf se nkun qed nonfqu €8 miljun. Matul is-sena sħiha fuq il-proġetti kollha tal-iskejjel se nonfqu 20 miljun,” qal is-Sur Bartolo. Il-Ministru Bartolo qal li parti minn dawn ix-xogħlijiet qegħdin isiru minħabba l-introduzzjoni tal-iskejjel medji u l-ko-edukazzjoni. Fi kważi l-iskejjel sekondarji kollha li se jkollhom is-sistema tal-ko-edukazzjoni, ġew installati kameras tas-sigurtà, inbidlet l-għamara u saru faċilitajiet sanitarji ġodda. “Għandna xogħol ieħor għaddej kemm f’Malta u kemm f’Għawdex, kemm fl-iskejjel primarji, kemm fl-iskejjel medji li mis-sena skolastika li ġejja f’Settembru se jinfetħu u jkunu bniet u subien flimkien. L-iskop hu li jkollna skejjel iċken biex nilħqu aħjar lit-tfal”, qal il-Ministru. Fil-fatt, id-daqs medju tal-istudenti fl-iskejjel se jinżel minn medja ta’ 1,000 student għal 650 f’kull skola. Iż-żjara ssoktat f’Bormla fi skola li tifforma parti mill-kulleġġ Santa Margerita li qed titkabbar u fiha s’issa saru b’kemm jiswew€2 miljun f’xogħlijiet. Din l-iskola se tilqa’ mal-500 student u minn skola sekondarja tal-bniet, din ukoll inbidlet fi skola medja.